
E L Ő T E R J E S Z T É S

Sülysáp Város Önkormányzata Képviselő-testületének

2016. november 17-én tartandó munkaterv szerinti ülésére

11. napirendhez

Tárgy:
Rendeletalkotás az önkormányzatnál és intézményeinél foglalkoztatottak juttatásairól
A közszolgálati tisztviselőkről szóló 2011. évi CXCIX. törvény (Kttv.) 2012. március 1. napjával hatályon kívül helyezte a köztisztviselők jogállásáról szóló 1992. évi XXIII. törvényt (Ktv.), és újraszabályozta a köztisztviselők jogállását. 

Az új törvény több felhatalmazást adott (= kötelezettséget írt elő) az önkormányzatok részére a köztisztviselők jogállásával kapcsolatos egyes kérdések szabályozására, ezért a Képviselő-testület megalkotta a Polgármesteri Hivatalban foglalkoztatott köztisztviselők közszolgálati jogviszonyának egyes kérdéseiről szóló 29/2012. (I. 10.) rendeletét, amely a céljának jelenleg is megfelel, ugyanakkor folyamatos probléma, hogy az egyéb intézményeknél biztosított juttatások nincsenek rögzítve, illetve egymással összehangolva.
Jelen rendelet célja tehát az, hogy az önkormányzatnál és intézményeinél foglalkoztatottak juttatásai egységesen és nyomon követhető módon jelenjenek meg.

A rendelettervezet szinte teljes egészében a jelenlegi juttatási rendszert rögzíti, azonban néhány pontján rendezne olyan anomáliákat, mint például a munkaruha-juttatásban vonatkozó különbségek, illetőleg – javaslatomra ​– bevezetne olyan új juttatást, mint a véradás után járó pótszabadság.
Kérem az előterjesztés szíves megtárgyalását és a rendelet elfogadását.
Sülysáp, 2016. november 13.


Horinka László s.k.

Sülysáp Város Önkormányzata Képviselő-testületének

…/2016. (...) önkormányzati rendelete

az önkormányzatnál és intézményeinél foglalkoztatottak juttatásairól
Sülysáp Nagyközség Önkormányzatának Képviselő-testülete az Alaptörvény 32. Cikk (2) bekezdésével, valamint a közszolgálati tisztviselőkről szóló 2011. évi CXCIX. törvény 234. § (3)-(4) bekezdésével 237. §-ával kapott felhatalmazással, illetve feladatkörében eljárva a következőket rendeli el:

1. A rendelet hatálya és célja
(1) E rendelet hatálya a Sülysáp Város Önkormányzatánál, valamint az általa létrehozott polgármesteri hivatalnál, intézményeknél (a továbbiakban: önkormányzati intézmények) és 100 %-os tulajdonú gazdasági társaságoknál (a továbbiakban együttesen: munkáltatók) a közszolgálati tisztviselőkről szóló 2011. évi CXCIX. törvény (a továbbiakban: Kttv.), a közalkalmazottak jogállásáról szóló 1992. évi XXXIII. törvény (a továbbiakban: Kjt.) vagy a munka törvénykönyvéről szóló 2012. évi I. törvény (a továbbiakban: Mt.) alapján munkajogviszony keretében foglalkoztatottakra (a továbbiakban együttesen: munkavállalók) terjed ki, a rendeletben szabályozottak szerint.

(2) Nem tartoznak e rendelet hatálya alá a közfoglalkoztatás jellegű, illetőleg a megbízási vagy vállalkozási szerződéses jogviszonyokban foglalkoztatottak.
(3) E rendelet célja az (1) bekezdésben meghatározott munkavállalói kör számára törvényben, kormány vagy miniszteri rendeletben megállapított juttatásokon túli, helyi juttatások magállapítása.

2. Cafetéria
(4) Az e rendelet hatálya alá tartozó munkavállalók – a (2) bekezdésben foglalt kivétellel – évente az önkormányzat tárgyévi költségvetésről szóló rendeletben megállapított összegű cafetéria-juttatásban részesülnek.

(5) A köztisztviselők cafetéria-juttatásának éves összege a Kttv. 151. § (1) bekezdésében megállapított legalacsonyabb összeg.

3. Munkaruházat, védőfelszerelés, egyéb segédeszköz
(6) Évi 40.000 Ft összegű munkaruha-juttatásra jogosultak:

a) A Központi Konyha munkavállalói, 

b) a Gólyahír Bölcsőde konyhai dolgozói, 

c) a TÁVÜSZ Kft.-nél foglalkoztatott fizikai munkát végző munkavállalók, 

d) a mezei őrszolgálatnál foglalkoztatott munkavállalók,

e) a Sülysápi Polgármesteri Hivatalnál foglalkoztatott anyakönyvvezető és közterület-felügyelő.

(7) Évi 25.000 Ft összegű munkaruha-juttatásra jogosultak:

a) a szociális vagy köznevelési intézményben, illetőleg egészségügyi területen foglalkoztatott, az ellátottak részére közvetlen ellátást, gondozást nyújtó munkavállalók, 
b) a takarító munkakörben foglalkoztatott munkavállalók.

(8) A szükséges munkaruházatot – a TÁVÜSZ Kft. kivételével – a munkavállaló szerzi be, annak költsége a munkáltató nevére kiállított számla ellenében utólagosan kerül megtérítésre a részére. 

(9) Azon munkavállalók, akik jogszabályban meghatározott védő-, munka vagy formaruházat viselésére kötelezettek, az (1)-(2) bekezdésben megállapított juttatásból kötelesek a jogszabály szerinti ruházatukat kiállítani. 

(10) A képernyő előtti munkavégzés minimális egészségügyi és biztonsági követelményeiről 50/1999. (XI. 3.) EüM rendelet 1. § (1) bekezdéses szerinti munkavállaló esetében, amennyiben a foglalkozás-egészségügyi szakorvos által elrendelt szemészeti szakvizsgálat eredményeként az indokolt és a munkavállaló által használt szemüveg vagy kontaktlencse a képernyő előtti munkavégzéshez nem megfelelő, a munkáltató a munkavállalót ellátja a minimálisan szükséges, a képernyő előtti munkavégzéshez éleslátást biztosító szemüveggel.
(11) Az (1) pont szerinti látássegítő eszközt a munkavállaló szerzi be legalább 2 éves kihordási időre, legfeljebb 20.000 Ft értékben, ami a munkáltató nevére kiállított számla ellenében utólagosan kerül megtérítésre a munkavállaló részére. 
4. Pótlékok
(12) Az önkormányzati intézmények vezetőinek vezetői pótléka a pótlékalap legalább 300 %-a. A Képviselő-testület a vezető kinevezéséről szóló határozatában ennél magasabb pótlékot is megállapíthat.

(13) Azon középfokú végzettségű munkavállaló, akinek munkaköréhez a középfokú végzettségen túl egyéb szakképzettség is szükséges képzettségi pótlékra jogosult, mely az illetményalap, illetőleg a pótlékalap 40 %-a.

(14) A pénztáros munkakörben foglalkoztatott munkavállalót az illetményalap, illetőleg a pótlékalap 40 %-ának megfelelő pénzkezelési pótlék illeti meg.

(15) Intézményen belül azon munkavállaló részére, aki a munkakörével azonos munkakörben foglalkoztatott más munkavállalókhoz képest rendszeresen többletfeladatot lát el, legfeljebb az illetményalap, illetőleg a pótlékalap 40 %-ának megfelelő illetménypótlékot állapíthat meg a munkáltató.

(16) Éjszakai vagy műszakpótlékra jogosító munkakörökben a pótlék összegét átalányként kell megállapítani és kifizetni.

5. Képzés, továbbképzés
(17) Az egyes munkakörökhöz kapcsolódó kötelező továbbképzéseket a munkáltató finanszírozza.

(18) Azon munkakörök, szakképzettségek vonatkozásában, amelyekben munkaerőhiány mutatkozik, a munkáltató tanulmányi szerződést köthet a képzésre vállalkozó munkavállalóval. A tanulmányi szerződés keretében a munkáltató legfeljebb a jogszabályokban megállapított szabadidőkeretet biztosíthatja, illetőleg a tanulmányokkal kapcsolatos költségeknek – kivéve a pót-, utó- vagy ismételt vizsgák, illetőleg a képzési tervben megállapított képzési időn túli félévek költségeit – legfeljebb 85 %-át finanszírozhatja.
6. Egyéb természetbeni juttatások
(19) Az e rendelet hatálya alá tartozó munkavállalók jogosultak illetményelőleg igénybevételére, amelyet legfeljebb 6 hónapos futamidővel, kamatmentesen törleszthetnek a munkabérből való letiltás szabályai szerint.

(20) Az e rendelet hatálya alá tartozó munkavállalók kedvezményes étkezésre jogosultak a Központi Konyhánál, melynek díja a külön rendeletben megállapított nyersanyagnorma általános forgalmi adóval növelt összege, a Központi Konyha munkavállalói esetében ezen összeg 50 %-a.
(21) Az Mt.-ben biztosított távolléti időn túl alkalmanként 1 nap – évente legfeljebb 3 nap – pótszabadság illeti meg azt a munkavállalót, aki véradáson vesz részt, és azt megfelelően igazolja a munkáltató felé.

7. Köztisztviselőkre vonatkozó speciális szabályok
(22) A Sülysápi Polgármesteri Hivatalnál foglalkoztatott közszolgálati tisztviselők (a továbbiakban: köztisztviselők) illetményének illetményalapja az évente az állami költségvetésről szóló törvényben megállapított összeg.

(23) A Sülysápi Polgármesteri Hivatallal 2012. december 31. napján közszolgálati jogviszonyban álló köztisztviselő illetménykiegészítése jogviszonya fennállásáig az alapilletményének – amennyiben a Képviselő-testület magasabb illetménykiegészítésről nem rendelkezik – 20 %-a. A 2012. december 31. napját követően jogviszonyba lépő köztisztviselő illetménykiegészítésének mértékét a Képviselő-testület évente a tárgyévi költségvetési rendeletben állapítja meg.
(24) A Sülysápi Polgármesteri Hivatal Szervezeti és Működési Szabályzatában meghatározott belső szervezeti egységeinek vezetői osztályvezetői szintnek megfelelő vezetői megbízással kerülnek kinevezésre, ezen felül további vezetői illetménypótlékra nem jogosultak.
8. Záró rendelkezések

(25) E rendelet 1. függelékét képezi a rendelet hatálya alá tartozó munkáltatók felsorolása.

(26) E rendelet 2. függelékét képezi a 3-4. § hatálya alá tartozó munkakörök felsorolása intézményenként.

(27) E rendelet 2017. január 1-jén lép hatályba.

(28) Hatályát veszti a Polgármesteri Hivatalban foglalkoztatott köztisztviselők közszolgálati jogviszonyának egyes kérdéseiről szóló 29/2012. (I. 10.) önkormányzati rendelet.

Sülysáp, 2016. november 17.

Horinka László
dr. Tóth Krisztina

jegyző

